hotchpotch/miracl-hf-unified huggingface dataset:
মালির ভাষা
ফরাসি ভাষা মালির সরকারি ভাষা। দেশের প্রায় এক-চতুর্থাংশ লোক বাম্বারা ভাষাতে কথা বলে। বাম্বারা ভাষাটি একটি সার্বজনীন ভাষা বা লিঙ্গুয়া ফ্রাংকা হিসেবে প্রায় সর্বত্র ব্যবহৃত হয়। শিক্ষা ও গণমাধ্যমেও বাম্বারা ভাষাটির অবস্থান গুরুত্বপূর্ণ। মালিতে আরও প্রায় ৩০টি ভাষা প্রচলিত। এদের মধ্যে আরবি ভাষা, ফুলফুলদে ভাষা, মালিঙ্কে ভাষা, সেনুফো ভাষা সংগাই ভাষা, সোনিংকে ভাষা এবং তামাশেক ভাষা উল্লেখযোগ্য। আন্তর্জাতিক কর্মকাণ্ডে ফরাসি ভাষা ব্যবহার করা হয়।
ইডেন গার্ডেন্স
ইডেন গার্ডেন্স ভারতের একটি প্রাচীনতম ক্রিকেট স্টেডিয়াম। ১৮৬৪ সালে এ স্থাপনাটি নির্মাণ করা হয়েছিল।
ইডেন গার্ডেন্স ভারতের কলকাতায় অবস্থিত একটি ক্রিকেট খেলার মাঠ । এটি বেঙ্গল ক্রিকেট টীম এবং আইপিএল এর কলকাতা নাইট রাইডার এর হোম গ্রাউন্ড, এর পাশাপাশি এটি বিভিন্ন টেস্ট, ওয়ানডে এবং টি-টোয়েন্টি খেলার ভেন্যু হিসাবেও সম্যক পরিচিত । স্টেডিয়ামটির অধিকারী ইন্ডিয়ান আর্মি।
প্রথম-শ্রেণীর ক্রিকেট ম্যাচ, এই মাঠে ১৯১৭-১৮ সালে প্রথমবার খেলা হয় এবং প্রথম টেস্টম্যাচ খেলা হয় ১৯৩৪ সালে। এই মাঠে প্রথম একদিনের আন্তর্জাতিক ক্রিকেট টুর্নামেন্টটি খেলা হয় ১৮ ফেব্রুয়ারি ১৯৮৭-তে ভারত এবং পাকিস্তানের মধ্যে। ১৯৮৭ ক্রিকেট বিশ্বকাপের ফাইনাল এই মাঠেই অণুষ্ঠিত হয়।স্টেডিয়ামটির নামকরণ কলকাতার অন্যতম পুরাতন পার্কগুলোর একটি ইডেন গার্ডেন্স এর নামকরণে করা হয়, ১৮৪১ সালে পার্কটির নকশা করা হয়েছিলো এবং পার্কটির নামকরণ তৎকালীন ভারতের গভর্ণর জেনারেল লর্ড অকল্যাণ্ড এর ইডেন বোনদের নামানুসারে করা হয়েছিলো প্রথমে যদিও পার্কটির নাম ‘অকল্যাণ্ড সার্কাস গার্ডেন্স’ রাখা হয়েছিলো কিন্তু পরবর্তীতে এর নির্মানকারীগণ বাইবেলে বর্ণিত গার্ডেন অব ইডেন দ্বারা উদ্বুদ্ধ হয়ে এর নাম ‘ইডেন গার্ডেন্স’ এ পরিবর্তন করেন ।স্টেডিয়ামটি ১৮৬৪ সালে নির্মিত হয়েছিলো এবং বর্তমানে এর ধারণক্ষমতা ৬৬,৩৪৯ জন দর্শক । ২০১১ সালের বিশ্বকাপ ক্রিকেটকে সামনে রেখে ইডেন গার্ডেন্স স্টেডিয়ামে সংস্কার কাজ শুরু করা হয় । এ সংস্কারের উদ্দেশ্য ছিলো ২০১১ সালের বিশ্বকাপের আয়োজক হিসাবে ইন্টারন্যাশনাল ক্রিকেট কাউন্সিল(আইসিসি) এর নির্ধারিত স্ট্যান্ডার্ড বা যোগ্যতা অর্জন করা।ইডেন গার্ডেন এ এখন পর্যন্ত সর্বমোট ৩৯টি টেস্ট ম্যাচ অণুষ্ঠিত হয়েছে।ইডেন গার্ডেন্স এ এখন পর্যন্ত সর্বমোট ২৮টি ওয়ান ডে ইন্টারন্যাশনাল ম্যাচ অণুষ্ঠিত হয়েছে। স্টেডিয়ামটিতে ১৯৭৮ এবং ১৯৯৭ সালের মহিলা বিশ্বকাপসহ ১৯৮৭, ১৯৯৬, ২০১১ সালের বিশ্বকাপ ক্রিকেট খেলা অনুষ্ঠিত হয়।ভেন্যুটিতে এখন পর্যন্ত ৬টি টি টোয়েন্টি ম্যাচ অনুষ্ঠিত হয়েছে।
মোজাম্বিকের ভাষা
পর্তুগিজ ভাষা মোজাম্বিকের সরকারি ভাষা। এখানে আরও প্রায় ২০টি ভাষা প্রচলিত। এদের মধ্যে মাকুয়া ভাষার বিভিন্ন উপভাষাতে মোজাম্বিকের প্রায় এক-তৃতীয়াংশ লোক কথা বলেন। এছাড়া লোম্‌ওয়ে ভাষা, নিয়ানজা ভাষা, শোনা ভাষা, ৎসোঙ্গা ভাষা এবং ইয়াও ভাষা উল্লেখযোগ্য। মোজাম্বিকের শিক্ষিত জনগোষ্ঠীতে ফরাসি ভাষা ও ইংরেজি ভাষা ব্যাপকভাবে প্রচলিত। আন্তর্জাতিক কর্মকাণ্ডে ইংরেজি ভাষা ও পর্তুগিজ ভাষা ব্যবহার করা হয়।
মৌরিতানিয়ার ভাষা
আরবি ভাষা মৌরিতানিয়ার সরকারি ভাষা। দেশের প্রায় দুই-তৃতীয়াংশ লোক স্থানীয় কথ্য আরবি ভাষাতে কথা বলে। ফরাসি ভাষা এখানকার একটি গুরুত্বপূর্ণ ভাষা। আন্তর্জাতিক কর্মকাণ্ডে ফরাসি ভাষা ব্যবহার করা হয়। জনসংখ্যার প্রায় ৭% পশ্চিম আটলান্টিক ভাষা পরিবারের ফুলফুলদে ভাষার একটি উপভাষা তুকুলর ভাষাতে কথা বলেন।
রুয়ান্ডার ভাষা
রুয়ান্ডা ভাষা (আরও সঠিকভাবে কিনিয়ারুয়ান্ডা ভাষা), ইংরেজি ভাষা এবং ফরাসি ভাষা যৌথভাবে রুয়ান্ডা দেশটির সরকারি ভাষা। দেশটির জনগণের প্রায় ৯৮% রুয়ান্ডা ভাষাতে কথা বলেন। আন্তর্জাতিক কাজকর্মে ফরাসি ভাষা ব্যবহার করা হয়।
নওদা বুরুজ
নওদা বুরুজ () চাঁপাইনবাবগঞ্জ জেলার গোমস্তাপুর উপজেলার রহনপুরে অবস্থিত বর্তমানে সর্ব প্রাচীন প্রত্নসম্পদ ও লুকায়িত ইতিহাস সমৃদ্ধ স্থান। স্থানীয়ভাবে এটি ষাঁড়বুরুজ নামেও পরিচিত।
চাঁপাই নবাবগঞ্জের ২৮ মাইল পশ্চিমে অবস্থিত বিখ্যাত বাণিজ্য কেন্দ্র রহনপুর। পাশ দিয়ে বয়ে গেছে ক্ষুদ্র অথব খরস্রোতা নদী পুনর্ভবা। মহানন্দা ও পুনর্ভবার মিলনস্থল এর নিকটেই নওদা বুরুজ এর অবস্থান। রহনপুর রেল স্টেশনের ঠিক উত্তরে এক কিলোমিটার গেলেই বেশ কিছু উঁচু একটি ঢিবি নজরে পড়ে। গোমস্তাপুর উপজেলা থেকে প্রায় ৬-৭ কিলোমিটার দূরে নওদা নামক স্থানে এটি অবস্থিত। খালি চোখে দেখলে মনে হবে একটি বিশাল ঢিবি। কিন্তু অনুসন্ধানী চোখে দেখলে মনে হবে তমাশাচ্ছন্ন ইতিহাসের কালো মেঘে স্থানটি ঢাকা।
রাজা লক্ষন সেনের আমলে রহনপুর বাণিজ্য নগরী হিসেবে জনপ্রিয়তা লাভ করে। বাণিজ্যিক কারণে রহনপুরেই তিনি গড়ে তোলেন সুরম্য অট্টালিকা, যার মধ্যে মসজিদই প্রধান। ষাঁড়বুরুজ নামে খ্যাত এই বিলীন অট্টালিকাটির প্রকৃত নাম শাহ্বুরুজ। শাহ্ শব্দের অর্থ বাদশা আর বুরুজ শব্দের অর্থ অট্টালিকা বা বালাখানা। যা পরবর্তীতে লোকমুখে ষাঁড়বুরুজ নামে খ্যাতি লাভ করে।
বাংলা বিজয়ী ইখতিয়ার উদ্দিন মুহম্মদ বিন বখতিয়ার খলজী এ পথে বাংলায় আগমন করেন এবং এ স্থানে কিছু সময় অবস্থান করেন। ইতিহাসে পরিচিত নদীয়া অঞ্চলটি এ স্থাপনাগুলির অঞ্চলের পাশেই অবস্থিত। যা পরবর্তীতে নওদা নামে পরিচিতি লাভ করে। বখতিয়ার খলজীর আগমনের সংবাদে ভীত সন্ত্রস্ত হয়ে রাজা লক্ষন সেন এ স্থান থেকে নদী পথে পলায়ন করেন। সেই থেকে এটি নওদা বুরুজ নামেও পরিচিত।
নওদা বুরুজের চতুষ্পার্শ্বেই শুধু নয়, গোটা রহনপুর এলাকাতেই প্রাচীনত্ব ও নগর সুলভ চিন্‌হ বিরাজমান। কোন কোন ইতিহাস অনুসন্ধানী রহনপুরে প্রাক মুসলিম যুগের উন্নত নগরীর অবস্থানের উল্লেখ করেছেন।
লাইবেরিয়ার ভাষা
ইংরেজি ভাষা লাইবেরিয়ার সরকারি ভাষা। লাইবেরিয়ার প্রায় অর্ধেক লোক ইংরেজি-ভিত্তিক একটি পিজিন ভাষাতে কথা বলেন, যার নাম লাইবেরীয় ইংরেজি ভাষা। এছাড়াও লাইবেরিয়াতে প্রায় ৩০টি ভাষা প্রচলিত। এদের মধ্যে ক্রু ভাষা এবং ক্‌পেলে ভাষা উল্লেখযোগ্য।
লেসোথোর ভাষা
সোথো ভাষা (সেসোথো ভাষা) এবং ইংরেজি ভাষা লেসোথোর সরকারি ভাষা। এখানকার প্রায় ৮৫% লোক সোথো ভাষাতে কথা বলেন। বাকীরা জুলু ভাষায় কথা বলেন। আন্তর্জাতিক কাজকর্মে ইংরেজি ভাষা ব্যবহার করা হয়।
সুদানের ভাষা
আরবি ভাষা সুদানের সরকারি ভাষা। এখানকার অর্ধেকেরও বেশি লোক আরবি ভাষাতে কথা বলেন। আরবি ভাষা দেশটিতে সার্বজনীন ভাষা বা লিঙ্গুয়া ফ্রাংকা হিসেবে ব্যবহার করা হয়। এছাড়াও সুদানে প্রায় ১২০টির মত ভাষা প্রচলিত। এদের মধ্যে দিংকা ভাষা, হাউসা ভাষা (একটি সার্বজনীন ভাষা), নুবা ভাষা, নুয়ার ভাষা এবং জান্দে ভাষা উল্লেখযোগ্য। কিছু কিছু এলাকায় আরবি-ভিত্তিক ক্রেওল ভাষা প্রচলিত। আন্তর্জাতিক কাজকর্মে ইংরেজি ভাষা ব্যবহার করা হয়।
সাঁউ তুমি ও প্রিঁসিপির ভাষা
পর্তুগিজ ভাষা সাঁউ তুমি ও প্রিঁসিপির সরকারি ভাষা। বেশির ভাগ লোক পর্তুগিজ ভাষা-ভিত্তিক একটি ক্রেওল ভাষা বা ক্রিউলু-তে কথা বলেন। আন্তর্জাতিক কাজকর্মে পর্তুগিজ ভাষা ও ইংরেজি ভাষা ব্যবহার করা হয়।
সিয়েরা লিওনের ভাষা
ইংরেজি ভাষা সিয়েরা লিওনের সরকারি ভাষা। এখানে আরও প্রায় ২০টি ভাষা প্রচলিত। এদের মধ্যে মেন্দে ভাষা ও তেমনে ভাষা উল্লেখযোগ্য। প্রায় ১০% লোক ইংরেজি ভাষাভিত্তিক একটি ক্রেওল ভাষা ক্রিও-তে কথা বলেন। এই ক্রেওলটি সিয়েরা লিওনের প্রায় সবার দ্বিতীয় ভাষা। মেন্দা ভাষা দক্ষিণাঞ্চলে, তেমনে ভাষা মধাঞ্চলে এবং ক্রিও ভাষা প্রায় সর্বত্র সার্বজনীন ভাষা বা লিঙ্গুয়া ফ্রাংকা হিসেবে ব্যবহৃত হয়। আন্তর্জাতিক কাজকর্মে ইংরেজি ভাষা ব্যবহার করা হয়।
সেনেগালের ভাষা
ফরাসি ভাষা সেনেগালের সরকারি ভাষা। প্রায় ৩৫% লোকের মাতৃভাষা হল ওলোফ ভাষা। আরও প্রায় ৪৫% লোক দ্বিতীয় ভাষা হিসেবে ওলোফ ভাষাতে কথা বলতে পারেন। সেনেগালে আরও প্রায় ৩০টি ভাষা প্রচলিত। এদের মধ্যে দিওলা ভাষা, ফুলাকুন্দা ভাষা, মালিংকে ভাষা, সেরের ভাষা এবং সোনিংকে ভাষা উল্লেখযোগ্য। আন্তর্জাতিক কাজকর্মে ফরাসি ভাষা ব্যবহার করা হয়।
সোমালিয়ার ভাষা
সোমালি ভাষা ও আরবি ভাষা সোমালিয়ার সরকারি ভাষা। সোমালি ভাষাতে দেশের প্রায় ৭০% লোক কথা বলেন। দক্ষিণের কিছু অঞ্চলে এখনও ইতালীয় ভাষা প্রচলিত। এছাড়াও সোমালিয়াতে আরও প্রায় ১০টি আফ্রিকান ভাষা প্রচলিত। এগুলির মধ্যে মায় ভাষা এবং সোয়াহিলি ভাষা উল্লেখযোগ্য। আন্তর্জাতিক কাজকর্মে আরবি ভাষা ও ইংরেজি ভাষা ব্যবহার করা হয়। ১৯৯০-এর দশকের পর গৃহযুদ্ধের কারণে সব ভাষার বক্তাসংখ্যা নির্ণয় করা দুরূহ হয়ে পড়েছে।
সোয়াজিল্যান্ডের ভাষা
ইংরেজি ভাষা ও সোয়াতি ভাষা যৌথভাবে সোয়াজিল্যান্ডের সরকারি ভাষা। সোয়াতি ভাষাতে দেশের ৯০% লোক কথা বলেন। সোয়াতি ভাষাটি দক্ষিণ আফ্রিকাতে একটি সরকারী ভাষার মর্যাদা পেয়েছে। সোয়াজিল্যান্ডে প্রচলিত অন্যান্য আফ্রিকান ভাষার মধ্যে জুলু ভাষা ও ৎসোঙ্গা ভাষা উল্লেখযোগ্য। আন্তর্জাতিক কাজকর্মে ইংরেজি ভাষা ব্যবহার করা হয়।
আরুবার ভাষা
ক্যারিবীয় দ্বীপ আরুবাতে বহু ভাষা প্রচলিত। ওলন্দাজ ভাষা দেশটির সরকারি ভাষা। আরুবার স্কুলগুলিতে ইংরেজি ভাষা ও স্পেনীয় ভাষা শিক্ষাও বাধ্যতামূলক। এছাড়া ফরাসি ভাষা ও পর্তুগিজ ভাষারও অল্পবিস্তর প্রচলন আছে। তবে আরুবার অধিকাংশ লোক পর্তুগিজ ও আফ্রিকান ভাষা-ভিত্তিক একটি ক্রেওল ভাষাতে কথা বলেন। ভাষাটি পাপিয়ামেন্তো ভাষা নামে পরিচিত। । ১৬শ শতকে আরুবার ক্রীতদাস সম্প্রদায় ও তাদের মালিকদের মধ্যে যোগাযোগের বাহন হিসেবে পাপিয়ামেন্তো ভাষাটির উদ্ভব হয়। ১৯৯৫ সালের আগ পর্যন্ত এই স্থানীয় ভাষাটি গুরুত্বপূর্ণ বলে গণ্য হত না। ১৯৯৮ সালে এটিকে সরকারিভাবে স্কুলে শেখানো আরম্ভ করা হয়। তখন থেকে দ্বীপটিতে পাপিয়ামেন্তো ভাষা আরুবাতে ক্রমেই গুরুত্বপূর্ণ হয়ে উঠেছে। ইতিমধ্যে একটি পাপিয়ামেন্তো অভিধান এবং পাপিয়ামেন্তোতে লেখা রূপকথার বই প্রকাশ পেয়েছে।
আগা খান
আগা খান () নিজারি মুসলিম গোত্রের ইমামদের একটি বংশগত উপাধি। শিয়া বিশ্বাসের ইসমাইলি অনুসারীদের সর্ববৃহৎ গোত্র হল নিজারি। ইসমাইলি গোত্রের লোকেরা ইসমাইল ইবন জাফর এবং তার বংশধরদের ইমামত প্রতিষ্ঠায় বিশ্বাস করে। ইসমাইল ইবন জাফর ছিলেন ইমাম জাফর সাদিক কর্তৃক মনোনীত মূল উত্তরাধিসূরি। অন্যদিকে দ্বাদশ গোত্রের শিয়ারা ইসমাইলের ছোট ভাই মুসা আল-কাজিম এর ইমামতে বিশ্বাস করে। তাদের ভাষ্যমতে এই ইমামতের ধারা ১২ জন ইমামের মাধ্যমেই শেষ হয়ে গেছে।
"আগা" বা "আকা" শব্দটি সম্ভবত তুর্কী ভাষা থেকে এসেছে যার অর্থ "মহান" বা "প্রভু"। এই শব্দটি প্রথম ব্যবহার করেছিল উসমানীয় তুর্কীরা। তারা তাদের জানিসারির (সেনাদল) প্রধানকে এ নামে ডাকতো। "খান" ও একটি সম্মানসূচক উপাধি যা শাসক বা বিভিন্ন গোত্রের প্রধানদের দেয়া হতো। ১৮৩০-এর দশকে "আগা খান" উপাধিটির পত্তন ঘটিয়েছিলেন হাসান আলি শাহ।
ইকুয়েডরের ভাষা
স্পেনীয় ভাষা ইকুয়েডরের সরকারি ভাষা। এখানকার প্রায় চার-পঞ্চমাংশ লোক স্পেনীয় ভাষাতে কথা বলেন। বাকী প্রায় ১৫% লোক কেচুয়া ভাষার বিভিন্ন উপভাষা ব্যবহার করেন। এর বাইরে আরও প্রায় ১০টির মত স্থানীয় আদিবাসী আমেরিকান ভাষা ইকুয়েডরে প্রচলিত।
উরুগুয়ের ভাষা
স্পেনীয় ভাষা উরুগুয়ের সরকারি ভাষা। দেশটির প্রায় সবাই এই ভাষাতেই কথা বলেন। আন্তর্জাতিক কর্মকাণ্ডে স্পেনীয় ভাষার পাশাপাশি ইংরেজি ভাষা ব্যবহৃত হয়।
কলম্বিয়ার ভাষা
স্পেনীয় ভাষা কলম্বিয়ার সরকারি ভাষা। এছাড়া এখানে প্রায় ৭৫টি আদিবাসী আমেরিকান ভাষা প্রচলিত। বেশির ভাগ আদিবাসী ভাষার বক্তাসংখ্যা নগণ্য। সান আন্দ্রেস ও প্রোবিদেন্সিয়া দ্বীপগুলিতে ইংরেজি ভাষা-ভিত্তিক একটি ক্রেওল ভাষা প্রচলিত।
গায়ানার ভাষা
ইংরেজি ভাষা গায়ানার সরকারি ভাষা। জনসংখ্যার প্রায় ৮৫% ইংরেজি ভাষাভিত্তিক একটি ক্রেওল ভাষা তথা গায়ানীয় ভাষাতে কথা বলেন। এছাড়াও দেশটিতে অনেকগুলি ভারতীয় ভাষা প্রচলিত; এদের মধ্যে হিন্দি ভাষা উল্লেখযোগ্য। ওলন্দাজ ভাষা-ভিত্তিক একটি ক্রেওল ভাষারও সীমিত প্রচলন আছে। কয়েক হাজার লোক প্রায় ১০টির মত আদিবাসী আমেরিকান ভাষাতে কথা বলেন।
চিলির ভাষা
স্পেনীয় ভাষা চিলির সরকারি ভাষা। এছাড়াও প্রায় ৪ লক্ষ লোক মাপুদুঙ্গুন ভাষাতে কথা বলেন। ইস্টার দ্বীপে রাপানুই ভাষা নামের একটি অস্ট্রোনেশীয় ভাষা প্রচলিত। আন্তর্জাতিক কাজকর্মে স্পেনীয় ভাষার পাশাপাশি ইংরেজি ভাষার প্রচলন বেড়েছে।
প্যারাগুয়ের ভাষা
গুয়ারানি ভাষা ও স্পেনীয় ভাষা যৌথভাবে প্যারাগুয়ের সরকারি ভাষা। প্যারাগুয়ের প্রায় ৯৫% লোক গুয়ারানি ভাষাতে কথা বলেন। এছাড়াও এখানে আরও প্রায় ১৫টি আদিবাসী আমেরিকান ভাষা প্রচলিত। এগুলির বেশিরভাগের বক্তাসংখ্যা শ' খানেকের বেশি নয়। এছাড়াও প্যারাগুয়েতে দেড় লক্ষাধিক লোক জার্মান ভাষাতে কথা বলেন। আন্তর্জাতিক কাজকর্মে স্পেনীয় ভাষা ও ইংরেজি ভাষা ব্যবহার করা হয়।
পেরুর ভাষা
স্পেনীয় ভাষা পেরুর সরকারি ভাষা। দেশের প্রায় ৮৫% লোক স্পেনীয় ভাষাতে কথা বলেন। এছাড়া পেরুতে প্রায় ৬৫টি আদিবাসী আমেরিকান ভাষা প্রচলিত। এদের মধ্যে কেচুয়া ভাষা এবং আইমারা ভাষা উল্লেখযোগ্য। কেচুয়ার ভাষার প্রায় ৩০টি উপভাষাতে এখানকার প্রায় ১৫% মানুষ কথা বলে। আন্তর্জাতিক কাজকর্মে স্পেনীয় ভাষা ও ইংরেজি ভাষা ব্যবহার করা হয়।
ব্রাজিলের ভাষা
পর্তুগিজ ভাষা ব্রাজিলের সরকারি ভাষা। দেশের প্রায় ৯৬% লোক পর্তুগিজ ভাষাতে কথা বলে। এখানকার প্রত্যন্ত অঞ্চলে প্রায় ১৯০টি আদিবাসী আমেরিকান ভাষা প্রচলিত। এগুলির প্রতিটিতে বক্তাসংখ্যা খুবই কম এবং বর্তমানে এগুলির অনেকগুলির অস্তিত্ব হুমকির সম্মুখীন। সব মিলিয়ে আদিবাসী ভাষাগুলিতে মাত্র কয়েক লক্ষ লোক কথা বলে। এদের মধ্যে সবচেয়ে বেশি বক্তাবিশিষ্ট ভাষাগুলি হল বানিওয়া ভাষা, গুজাজারা ভাষা, গুয়ারানি ভাষা, কাইংগাং ভাষা, তেরেনা ভাষা, তিকুনা ভাষা এবং ইয়ানোমামি ভাষা। এছাড়াও এখানে মেনোনাইট জার্মান ভাষা এবং রোমানি ভাষার উল্লেখযোগ্য সংখ্যক বক্তা আছে। আরও বেশ কিছু অভিবাসী ভাষা এখানে প্রচলিত, যেমন জাপানি ভাষা, জার্মান ভাষা এবং ইতালীয় ভাষা। আন্তর্জাতিক কাজকর্মে ইংরেজি ভাষার ব্যবহার আগের চেয়ে বেড়েছে।
বলিভিয়ার ভাষা
স্পেনীয় ভাষা বলিভিয়ার সরকারি ভাষা। বলিভিয়ার প্রায় অর্ধেক জনগণ এই ভাষাতে কথা বলে। বলিভিয়াতে আরও প্রায় ৪০টি ভাষা প্রচলিত। এদের মধ্যে কেচুয়া ভাষাতে প্রায় এক-তৃতীয়াংশ এবং আইমারা ভাষাতে এক-পঞ্চমাংশ বলিভীয়াবাসী কথা বলে। ১৯৮০-এর দশকের মধ্যভাগে এখানে মেনোনাইট জার্মান ভাষার প্রায় ১৮ হাজার বক্তা ছিল। আন্তর্জাতিক বাণিজ্য ও পর্যটনশিল্পে স্পেনীয় ভাষার পাশাপাশি ইংরেজি ভাষার প্রচলন বেড়েছে।
ভেনেজুয়েলার ভাষা
স্পেনীয় ভাষা ভেনেজুয়েলার সরকারি ভাষা। এখানকার প্রায় সবাই এই ভাষাতে কথা বলে। ভেনেজুয়েলাতে স্থানীয় আরও প্রায় ৪০টি ভাষা প্রচলিত, কিন্তু এগুলির বক্তাসংখ্যা নগণ্য। আন্তর্জাতিক কাজকর্মে স্পেনীয় ভাষা ও ইংরেজি ভাষা ব্যবহার করা হয়।
সুরিনামের ভাষা
সুরিনামের জাতিগত বৈচিত্র্য এর ভাষার বৈচিত্র্যে প্রকাশিত। দেশটির সরকারি ভাষা ওলন্দাজ হলেও বেশির ভাগ মানুষ স্রানান টোংগো বা টাকি টাকি নামের একটি ক্রেওল ভাষায় কথা বলে। এই ক্রেওলটিতে বিভিন্ন ভাষার সম্মিলন ঘটেছে। স্রানান টোংগো সুরিনামের প্রায় ৩০% মানুষের মাতৃভাষা এবং আরও প্রায় ৬০% মানুষের দ্বিতীয় ভাষা। গায়ানীয় ও সারামাক্কান নামের আরও দুইটি ইংরেজি ভাষা-ভিত্তিক ক্রেওল ভাষাও এখানে প্রচলিত। সুরিনামে প্রচলিত অভিবাসী সম্প্রদায়ের ভাষার মধ্যে আছে হিন্দি ভাষা (৩৮% লোক), জাভানীয় ভাষা (১৫% লোক), চীনা ভাষা, ইংরেজি ভাষা ও ফরাসি ভাষা। এছাড়া এখানকার আদিবাসী আমেরিকানেরা এখনও প্রায় ১০টির মত আদিবাসী ভাষায় কথা বলে থাকেন, তবে এগুলির বক্তাসংখ্যা খুবই কম।
কুমুদিনী হাজং
কুমুদিনী হাজং টংক আন্দোলনের নেত্রী যিনি একজন বাংলাদেশী উপজাতীয়।
টংক আন্দোলন হচ্ছে ১৯৪৬-৫০ সাল এ এলাকার কৃষকদের পরিচালিত একটি আন্দোলন। টংক প্রথা হলো উৎপন্ন ফসল দ্বারা জমিদারদের খাজনা পরিশোধ করা। আর তা টাকা দ্বারা খাজনা পরিশোধের চেয়ে বেশি ছিল। হাজং সম্প্রদায় এ ব্যাবস্থায় দিনে দিনে নিঃস্ব হয়ে পরে। এ সময় সুসং দুর্গাপুরের জমিদারদের ভাগ্নে কমিউনিস্ট নেতা কমরেড মনি সিংহের নেতৃত্বে ১৯৩৭ খ্রিস্টাব্দ থেকে টংক প্রথা উচ্ছেদ, টংক জমির খাজনা স্বত্ব, জোত স্বত্ব, নিরিখ মতো টংক জমির খাজনা ধার্য, বকেয়া টংক মওকুফ, জমিদারী প্রথা উচ্ছেদ ইত্যাদি দাবি নিয়ে টংক আন্দোলন শুরু হয়। হাজং সম্প্রদায় নিজেদের স্বার্থেই টংক আন্দোলনের সংগে সক্রিয়ভাবে সম্পৃক্ত হয়ে পড়েছিল। সে সূত্রেই কুমুদিনী হাজং এর স্বামী লংকেশ্বর হাজং ও তাঁর তিন ভাই টংক আন্দোলনের সংগে জড়িয়ে পড়েন।
জুয়েল আইচ
জুয়েল আইচ বাংলাদেশের একজন প্রখ্যাত যাদুশিল্পী, বাঁশী বাদক ও চিত্রশিল্পী। তিনি একজন মুক্তিযোদ্ধা। বাড়ি বরিশাল জেলার সমুদয়কাঠি। ভালো তবলা ও বাঁশি বাদন ছাড়াও তিনি অসাধারণ বাজি বানাতে পারেন। দেশের শিশুদের অধিকার প্রতিষ্ঠায় তিনি ইউনিসেফের অ্যাডভোকেট হিসেবে কাজ করছেন।
বাবা বি. কে. আইচ ও মা সরযু আইচের পুত্র জুয়েল আইচের জন্ম ১০ এপ্রিল বরিশালে হলেও ছেলেবেলা কেটেছে পিরোজপুরের স্বরূপকাঠি উপজেলার সমদেকাঠির গ্রামের বাড়িতে। সেই সুবাদে সমদেকাঠি প্রাথমিক বিদ্যালয়ে তার প্রথম আনুষ্ঠানিক শিক্ষাগ্রহণ সম্পন্ন হয়। পরে তিনি পিরোজপুর শহরে চলে আসেন। সেখানকার সরকারি হাইস্কুল থেকে এসএসসি এবং স্থানীয় কলেজ থেকে এইচএসসি পাস করেন। পরবর্তীতে ঢাকার জগন্নাথ কলেজ থেকে স্নাতক ও স্নাতকোত্তর সম্পন্ন করেন। এছাড়াও শিক্ষকতার সুবাদে তিনি ঢাকা টিচার্স ট্রেনিং ইনস্টিটিউট থেকে বিএড কোর্স সমাপ্ত করেন। তাঁর স্ত্রীর নাম বিপাশা আইচ (বিয়ে হয় ১৩ জুলাই) এবং একমাত্র কন্যার নাম খেয়া আইচ।
খুব ছোটবেলা বাড়িতে বেদেবহর এসেছিল, তাদের কাছেই প্রথম যাদু দেখে ভালো লেগে যায় জুয়েল আইচের। সেই ভালোলাগা ভালোবাসায় পরিণত হয় বানারীপাড়া সার্কাস দলের এক যাদুকরের গলা কাটার যাদু দেখে। পরে ওই যাদুটা এক বন্ধুর ওপর প্র্যাকটিস করে কিছুটা সফলও হন। যাদুর প্রতি তাঁর ভালোবাসাটা উন্মাদনায় পরিণত হয় সিরাজগঞ্জের যাদুকর আবদুর রশিদের যাদু দেখে, আর বন্দে আলী মিয়ার রূপকথা পড়ে। একটু একটু করে যাদু শিখতে লাগলেন তখন থেকেই, বিভিন্নজনের কাছে। তাঁর বিখ্যাত যাদু — কাগজ থেকে ডলার বানানো, চোখ বেঁধে গাড়ি চালানো, কাটা অঙ্গ-প্রত্যঙ্গ জোড়া লাগানো ইত্যাদি। মঞ্চে প্রথম যাদু প্রদর্শন করেন ১৯৭২ সালে। এছাড়া মিডিয়ায় প্রথম যাদু প্রদর্শন করেন ১৯৭৯ সালে।
১৯৭১ সালে বাংলাদেশের স্বাধীনতা যুদ্ধের সময় ৯ নম্বর সেক্টরে যুদ্ধ করেছেন। জগন্নাথ কলেজের ছাত্র সেক্টর কমান্ডার মেজর জলিলের নেতৃত্বে অংশ নেন মুক্তিযুদ্ধে।
সংযুক্ত আরব আমিরাতের ভাষা
আরবি ভাষা সংযুক্ত আরব আমিরাতের সরকারি ভাষা। এখানকার এক-তৃতীয়াংশের কিছু বেশি লোক আরবি ভাষাতে কথা বলে। এছাড়াও এখানকার অভিবাসী সম্প্রদায়ে প্রায় ২০টি ভাষা প্রচলিত। এদের মধ্যে বাংলা ভাষা, বেলুচি ভাষা, ফার্সি ভাষা, ইংরেজি ভাষা, পশতু ভাষা, সিংহলী ভাষা, সোমালি ভাষা, সোয়াহিলি ভাষা, তাগালোগ ভাষা এবং তেলুগু ভাষা উল্লেখযোগ্য। আন্তর্জাতিক যোগাযোগের ক্ষেত্রে ইংরেজি ভাষা ব্যবহার করা হয়।
বি এ এফ শাহীন কলেজ ঢাকা
বি এ এফ শাহীন কলেজ, বাংলাদেশের ঢাকা‍য় অবস্থিত তৎকালীন পাকিস্তান বিমান বাহিনী(বর্তমানে বাংলাদেশ বিমান বাহিনী) কর্তৃক ১৯৬০ সালে প্রতিষ্ঠিত একটি শিক্ষাপ্রতিষ্ঠান। এটি ঢাকা মাধ্যমিক ও উচ্চমাধ্যমিক শিক্ষা বোর্ড-এর আওতাধীন এবং বাংলাদেশ বিমানবাহিনী কর্তৃক পরিচালিত ।
ঢাকাতে আরও একটি সহ সারা দেশে মোট ছয়টি শাহীন কলেজ রয়েছে। মূলত বিমান বাহিনীর সন্তান ও পোষ্যদের জন্য প্রতিষ্ঠিত হলেও সাধারণ শিক্ষার্থীরাও এখানে শিক্ষাগ্রহণের সুযোগ পায়। ছয়টি শাহীন স্কুল ও কলেজের মধ্যে এটি ঐতিহ্যবাহী ও গৌরবমন্ডিত অন্যতম বিদ্যাপীঠ। এখানে শিশু শ্রেণি থেকে দ্বাদশ শ্রেণি পর্যন্ত ছাত্র-ছাত্রীদের পাঠ দান করা হয়। তবে শুধু পাঠ দান করাই কলেজের একমাত্র উদ্দেশ্য নয়। শিক্ষিত, সৎ ও দেশ প্রেমিক সুনাগরিক গড়ে তোলাও এ কলেজের অন্যতম উদ্দেশ্য। “শিক্ষা-সংযম-শৃঙ্খলা” হচ্ছে এ কলেজের নীতিবচন। নিষ্ঠার সাথে এ নীতিসমূহ বাস্তবায়নের লক্ষ্যেই রচিত হয়েছে প্রতিষ্ঠানের কর্মকাণ্ড।
ভবানীপুর শক্তিপীঠ
ভবানীপুর বাংলাদেশের রাজশাহী বিভাগের বগুড়া জেলার শেরপুরে করতোয়াতটে অবস্থিত সতী মাতা তারার একান্ন শক্তিপীঠের অন্যতম। হিন্দু ভক্তদের জন্য এটি একটি পবিত্র তীর্থস্থান।
সত্য যুগে দক্ষ যজ্ঞের পর সতী মাতা দেহ ত্যাগ করলে মহাদেব সতীর মৃতদেহ কাঁধে নিয়ে বিশ্বব্যাপী প্রলয় নৃত্য শুরু করলে বিষ্ণু দেব সুদর্শন চক্র দ্বারা সতীর মৃতদেহ ছেদন করেন। এতে সতী মাতার দেহখন্ডসমূহ ভারতীয় উপমহাদেশের বিভিন্ন স্থানে পতিত হয় এবং এ সকল স্থানসমূহ শক্তিপীঠ হিসেবে পরিচিতি পায়। বিভিন্ন সূত্র মতে, করতোয়াতটের এ ভবানীপুরে সতী মাতা তারার বাম পায়ের অলঙ্কার বা বাম পাঁজর বা ডান চোখ বা বিছানা পড়েছিল বলে জানা যায়। ভবানীপুর বাংলাদেশ তথা ভারতীয় উপমহাদেশের বিখ্যাত শক্তিপীঠসমূহের মধ্যে অন্যতম। জাতি-ধর্ম-বর্ণ নির্বিশেষে দেশ-বিদেশের ভক্তরা সারা বছর এখানে তীর্থে আসেন।
কথিত আছে যে এখানে একদা একজন শাঁখাওয়ালা (শাঁখা নির্মাতা) ভবানীপুর মন্দিরের ধারের গভীর জঙ্গলের পাশের একটি পুকুরের ধার অতিক্রম করছিলেন। এমন সময় সিঁথিতে সিঁদুর দেয়া একটি ছোট মেয়ে তার কাছে গিয়ে বলেছিল যে সে নাটোর রাজবাড়ির রাজকন্যা। সে শাঁখাওয়ালার কাছ থেকে এক জোড়া শাঁখা কিনল এবং বলল যে শাঁখাওয়ালা যেন নাটোরের মহারাণীকে বলেন যে প্রাসাদের একটি নির্দিষ্ট জায়গায় রাখা ঝুড়ি থেকে তার শাঁখার দাম দিয়ে দেন। শাঁখাওয়ালা মেয়েটির বিনীত কথায় মুগ্ধ হয়ে তাকে শাঁখা দিয়ে দিলেন। শাঁখাওয়ালার মুখ থেকে ছোট মেয়েটির কথা শুনে মহারাণী লোকজন ও সেই শাঁখাওয়ালাকে নিয়ে মেয়েটির বলা জায়গায় গেলেন। শাঁখাওয়ালার প্রার্থনা শুনে মা ভবানী সেই শাঁখা-পুকুর থেকে তার দুই হাতের শাঁখা তুলে দেখালেন। মহারানী ও সেখানে উপস্থিত লোকজন এতে বিস্মিত হলেন এবং মা ভবানীর (মা তারার) মহিমা এই উপমহাদেশে ছড়িয়ে পড়ল। এই কিংবদন্তির শাঁখা-পুকুরে তীর্থযাত্রীরা স্নান করেন।
এই শক্তিপীঠের শক্তি দেবী "অপর্ণা" এবং ভৈরব "বামন" নামে পরিচিত।
চার একর (১২ বিঘা) জমির ওপর প্রাচীর বেষ্টিত মন্দির চত্বর। মূলমন্দির, বেলবরণ তলা, শিব মন্দির ৪টি, পাতাল ভৈরব শিব মন্দির, গোপাল মন্দির, বাসুদেব মন্দির ও নাট মন্দির/আটচালা। উত্তরাংশে সেবা অঙ্গন, পবিত্র শাঁখা পুকুর, স্নানঘাট দুটি, বেষ্টনী প্রাচীরের বাইরে চারটি শিব মন্দির ও একটি পঞ্চমুন্ড আসন।
প্রভাতী ও বাল্যভোগ, দুপুরে পূজা ও অন্নভোগ, সন্ধ্যায় আরতি ও ভোগের ব্যবস্থা আছে। প্রতি দিন মন্দিরে আগত ভক্তরা মিষ্টান্ন ও অন্ন ভোগ দিতে পারেন ও পরে প্রসাদ গ্রহণ করতে পারেন। মাঘী পূর্ণিমা (মাঘ-ফাল্গুন), রাম নবমী (চৈত্র-বৈশাখ), শারদীয় দূর্গাপূজা, দীপান্বিতা শ্যামাপূজা এবং নবান্ন (অগ্রহায়ণ মাসে তিথি অনুযায়ী)।
১৯৯১ সাল থেকে ২০১০ সাল পর্যন্ত ভবানীপুর মন্দির সংস্কার, উন্নয়ন ও পরিচালনা কমিটির দ্বারা মা ভবানীর সম্পত্তিসমূহ তত্ত্বাবধানসহ মন্দিরের সমস্ত কর্মকান্ড পরিচালিত হয়ে আসছিল। ২০০৭ সালের ১৩ই ফেব্রুয়ারি তৎকালীন যৌথ বাহিনী (বিশেষ আইন শৃঙ্খলা বাহিনী) ভক্তদের জন্য নির্মাণাধীন অতিথিশালা ভেঙ্গে ফেলেন।
নবারুণ ভট্টাচার্য
নবারুণ ভট্টাচার্য (জুন ২৩, ১৯৪৮ – জুলাই ৩১, ২০১৪) একজন ভারতীয় বাঙালি কবি ও কথাসাহিত্যিক। তিনি সাহিত্য অকাদেমি পুরস্কার (১৯৯৭) ও বঙ্কিম পুরস্কার (১৯৯৬) গ্রহণ করেছেন। "হারবার্ট", "কাঙ্গাল মালসাট" ইত্যাদি তাঁর বিখ্যাত উপন্যাস। তিনি লেখিকা মহাশ্বেতা দেবী এবং নাট্যকার বিজন ভট্টাচার্যের পুত্র।
স্কুল জীবনে তিনি বালিগঞ্জ সরকারি উচ্চ বিদ্যালয়ে পড়াশুনা করেন। চাকরি জীবনে তিনি ১৯৭৩ সালে একটি বিদেশি সংস্থায় যোগ দেন এবং ১৯৯১ পর্যন্ত সেখানে চাকরি করেন। এরপর কিছুদিন বিষ্ণু দে-র ‘সাহিত্যপত্র’ সম্পাদনা করেন এবং ২০০৩ থেকে পরিচালনা করছেন ‘ভাষাবন্ধন’ নামের একটি পত্রিকা। একসময় দীর্ঘদিন ‘নবান্ন’ নাট্যগোষ্ঠী পরিচালনা করতেন।
জোড়াতালি (২০১৭)
নবারুন ভট্টাচার্যের উপন্যাস হারবার্ট অবলম্বনে পরিচালক সুমন মুখোপাধ্যায় তার হারবার্ট চলচ্চিত্রটি নির্মান করেন। ২০১৩ সালে তার ফ্যাতাড়ু সম্পর্কিত উপন্যাস "কাঙাল মালসাট" চলচ্চিত্রায়িত হয়।নবারুন ভট্টাচার্য জুলাই ৩১, ২০১৪ সালে আন্ত্রিক ক্যান্সারের কারণে কলকাতায় ঠাকুরপুকুর ক্যান্সার হাসপাতালে চিকিৎসাধীন অবস্থায়, ৬৬ বছর বয়সে মৃত্যু বরণ করেন।
হারবার্ট (চলচ্চিত্র)
হারবার্ট চলচ্চিত্র ধরা পড়েছে সত্তরের দশকের নকশাল আন্দোলন প্রেক্ষাপট । সেই আন্দোলনের চেতনা যে একেবারে নিশ্চিহ্ন হয়ে যায় নি যেকোনো মূহুর্তেই তা আবার ফেটে পড়তে পারে তা বোঝানো হয়েছে। নবারুণ ভট্টাচার্যের রচিত হারবার্ট উপন্যাস অবলম্বনে থিয়েটার জগতের উল্লেখযোগ্য ব্যক্তিত্ব সুমন মুখোপাধ্যায় এই চলচ্চিত্রটি পরিচালনা করেছেন। হারবার্ট চলচ্চিত্রটি ৫৩তম জাতীয় চলচ্চিত্র পুরস্কারে শ্রেষ্ঠ ছবি নির্বাচিত হয়।
পিতৃমাতৃহীন হারবার্ট সরকার উত্তর কলকাতার ক্ষয়িষ্ণু যৌথ পরিবারের বাসিন্দা। বাড়ির বৃদ্ধা জেঠিমা ছাড়া সকলের কাছেই অবহেলার পাত্র। তবে পাড়ার ছেলেছোকরারা হারবার্টকে পছন্দ করে। সত্তর দশকে হারবার্টের ভাইপো বিনু একবার আশ্রয় নিয়েছিল হারবার্টের ঘরে তখন সে নকশাল আন্দোলনের সাথে যুক্ত। পরে পুলিশের গুলিতে বিনু মারা যায়। ক্রমশ হারবার্ট তন্ত্র মন্ত্র জ্যোতিষ ইত্যাদি বুজরুকি করে পয়সা রোজগার করতে থাকে। এক যুক্তিবাদী প্রনব ঘোষ দলবল নিয়ে এসে হারবার্টকে শাসিয়ে যায় যে এই ব্যবসার ফলে তাকে জেলে যেতে হবে। এরপরই হারবার্ট আত্মহত্যা করে।। এবং সে সুইসাইড নোটে লিখে যায় "চৌবাচ্চার তেলাপিয়া গঙ্গাসাগরে চললো।দোবেড়ের চ্যাং দেকবি? দোবেড়ের চ্যাং দেকাবো? ক্যাট ব্যাট ওয়াটার ডগ ফিশ"। তার মৃতদেহের সাথে যাবতীয় বিছানা তোষক বিদ্যুৎবাহী চুল্লীর ভেতর ঢোকানোর কিছু পরে প্রবল বিষ্ফোরণ ঘটে শ্মশানে। প্রশাসনিক তৎপরতায়, পুলিশের ঘেরাটোপে হারবার্টের মৃতদেহাংশ কোনো রকমে পোড়ানো হলে যে সত্যটা উঠে আসে তা হল বিস্ফোরক ঘুমন্ত অবস্থায় বহুকাল ছিল। হঠাৎ কোন পরিস্থিতিতে তা ধ্বংসাত্মক হবে তা রাষ্ট্র বুঝে উঠতে পারেনা! আসলে মৃত নকশাল ভাইপো বিনু অনেক ডায়নামাইট সেল ঢুকিয়ে রেখেছিল হারবার্টের বিছানায়। নিরাপদে রাখার জন্যে। ভবিষ্যতে হয়ত কোনো বিপ্লবাত্মক কাজের উদ্দেশ্য ছিল তার। তাই ফেটে পড়েছে বহুদিন পরে। হারবার্টের মৃতদেহের সাথে।
তিতাস একটি নদীর নাম (চলচ্চিত্র)
তিতাস একটি নদীর নাম (১৯৭৩) ঋত্বিক ঘটক পরিচালিত একটি বাংলাদেশী চলচ্চিত্র। বাঙালি ঔপন্যাসিক ও সাংবাদিক অদ্বৈত মল্লবর্মণ রচিত বিখ্যাত উপন্যাস "তিতাস একটি নদীর নাম" অবলম্বনে চলচ্চিত্র উপযোগী করে নির্মিত হয়েছে।
কিশোরী বাসন্তী বিয়ের বয়স হতে থাকে। সে তিতাস পাড়ে অপেক্ষায় থাকে খেলার সাথী কিশোর চন্দ্র আর সুবলের জন্য। সময় কাটে, কিশোর আর সুবল যৌবনে পা দেয়, দূর নদীতে জাল বাইতে যায়। তিতাস পাড়ের গ্রামে মালোদের দোলের সময় এক ঝামেলায় সহযোগিতার জন্য ওরা মারামরিতে জড়িয়ে পড়ে। এতে মোড়লদের ঘরের এক মেয়ে রাজার ঝি (কবরী) অজ্ঞান হয়ে যায়। এক আক্রমণকারী রাজারঝিকে আক্রমণ করলে কিশোর তাকে রক্ষা করে। এতে মোড়ল খুশি হয়ে রাজারঝির সাথে সাহসী কিশোরের বিয়ে দেয়। যে দিন বউকে নিজ গাঁয়ে নিয়ে যাবে, রাতে ডাকাতেরা নতুন বউকে চুরির চেষ্টা করে। নতুন বউ পানিতে ঝাপ দিয়ে নিজেকে রক্ষা করে। কিন্তু কিশোর রাতের আঁধারে তা দেখতে পায় না। এই ঘটনায় কিশোর পাগল হয়ে যায়। আর নতুন বউ নদীতে ভেসে যায়। দুর্ভাগ্যবশত, নববধূ তার স্বামী সম্পর্কে কিছুই জানে না, সে এমনকি তার স্বামীর নামও জানে না। শুধুমাত্র কিশোরের গ্রামের নামটি জানে।
সদ্যবিবাহিত বউ হারিয়ে কিশোর (প্রবীর মিত্র) পাগল হয়ে যায়। সুবল বিয়ে করে বাসন্তীকে। কিন্তু বিয়ের পরপরই ঝড়ের রাতে নৌকায় কাজ করতে গিয়ে মারা যায় সুবল, বিধবা হয় সুবলের বৌ বাসন্তী (শামীমা আক্তার রোজী)। দশ বছর পর কিশোরের বউ ছেলে অনন্ত সহ তার গ্রামে ফিরে আসে। কিন্তু কিশোর তাকে চিনতে পারে না। রাজারঝি তার আপন পরিচয় গোপন করে, যাতে ডাকাতের হাত থেকে ফিরে আসা বঊকে কেউ ক্ষতির কারণ না মনে করে। কিশোরের গ্রামের কিছু বাসিন্দা তাঁদের খাবার দিতে অস্বীকার করে ও তার ছেলে ক্ষুধার জ্বালায় চুরি করে।
রাজারঝির অন্ন বস্ত্রাদির অভাবে পাশে এসে দাঁড়ায় বাসন্তি। সইয়ের ছেলেকে আপন করে বড় করতে থাকে। আর চোখের সামনে থাকা পাগল কিশোরের কর্ম দেখে রাজারঝি তাকে পিঠা বানিয়ে খাওয়ায়। পাগল তবুও তার নিজের বউকে চিনতে পারে না। একসময় পাগল তাকে চিনতে পারে। কিন্তু ঠিক তার পরেই তার স্ত্রী মারা যায়। ছেলে অনন্ত বনে বাদাড়ে ঘুরে বেড়ায়। মায়ের মুখ খুঁজে মালোপাড়ার প্রতিমায়।
অনন্ত আশ্রয় পায় বিধবা বাসন্তীর কাছে, কিন্তু বাসন্তীর নিজেদের সংসারই চলে না অভাবের কারণে। এক মাত্র উপার্জন ক্ষম বৃদ্ধ পিতা মাছ ধরে যা আয় করে তা দিয়ে দুই বুড়া বুড়ি আর বাসন্তীর পেট চলে না, তার উপরে অনন্তের ঝামেলা নিতে বুড়া বুড়ি রাজি না। কিছুদিন অনেক কষ্টে বাসন্তী অনন্তকে লালন করলেও শেষে আর পেরে না উঠে তাকে তাড়িয়ে দেয় বাড়ি থেকে।
আশ্রয়হীন বালক অনন্তের আশ্রয় হয় নিঃসন্তান উদয়তারার কাছে। সেখানেই অনন্ত ঝুঁকে পরে লেখা পড়ার দিকে। অনন্ত কাউকে কিছু না জানিয়ে চলে যায় দূরের শহরে আরো পড়বে বলে।
একের পর এক অনেক দিন মাস বছর কেটে যায়। হঠাত করেই তিতাসের বুক জুড়ে জেগে উঠে বিশাল চর। সেই চর দখল করতে যায় মালোরা আর জেলেরা, হয় মারামারি।অদ্বৈত মল্লবর্মণের তিতাস একটি নদীর নাম শীর্ষক উপন্যাসের কাহিনীকে উপজীব্য করে চলচ্চিত্রস্রষ্টা ঋত্বিক কুমার ঘটক ১৯৭৩ সালে তিতাস একটি নদীর নাম চলচ্চিত্রটি নির্মাণ করেন। এ চলচ্চিত্র নির্মাণে আগ্রহের কারণ হিসেবে ঋত্বিক কুমার ঘটক বলেন,
২০০৭ সালে ব্রিটিশ ফিল্ম ইন্সটিটিউটের এক জরীপে দর্শক, চলচ্চিত্র সমালোচকদের ভোটে এটি সবার সেরা ১০টি বাংলাদেশী চলচ্চিত্রের তালিকার মধ্যে শীর্ষস্থান লাভ করে।
"তিতাস একটি নদীর নাম" ছবির সংগীত পরিচালনা করেন উস্তাদ বাহাদুর খান।
হাইতির ভাষা
ফরাসি ভাষা ও হাইতীয় ভাষা হাইতির সরকারি ভাষা। হাইতীয় ভাষাটি ফরাসি ভাষা-ভিত্তিক একটি ক্রেওল ভাষা। এটি হাইতির প্রায় সব মানুষের মাতৃভাষা।
সেন্ট লুসিয়ার ভাষা
ইংরেজি ভাষা সেন্ট লুসিয়ার সরকারি ভাষা। এখানকার বেশির ভাগ লোকের মাতৃভাষা ফরাসি ভাষা-ভিত্তিক একটি ক্রেওল বা পাতোয়া ভাষা। ক্রেওলটি ক্ষুদ্রতর অ্যান্টিল দ্বীপপুঞ্জের প্রায় সর্বত্র প্রচলিত।
সেন্ট ভিনসেন্ট ও গ্রেনাডাইন দ্বীপপুঞ্জের ভাষা
ইংরেজি ভাষা সেন্ট ভিনসেন্ট ও গ্রেনাডাইন দ্বীপপুঞ্জের সরকারি ভাষা। এখানকার সবাই ইংরেজি ভাষাভিত্তিক একটি ক্রেওল ভাষায় কথা বলেন। ক্রেওলটি ক্ষুদ্রতর অ্যান্টিল দ্বীপপুঞ্জের প্রায় সর্বত্র প্রচলিত।
সেন্ট কিটস ও নেভিসের ভাষা
ইংরেজি ভাষা সেন্ট কিটস ও নেভিস দ্বীপপুঞ্জের সরকারি ভাষা। এখানকার প্রায় সবাই ইংরেজি ভাষাভিত্তিক একটি ক্রেওল ভাষায় কথা বলেন। ক্রেওলটি ক্ষুদ্রতর অ্যান্টিল দ্বীপপুঞ্জের প্রায় সর্বত্র প্রচলিত।
দৈনিক স্টেটসম্যান
দৈনিক স্টেটসম্যান বাংলা ভাষায় প্রকাশিত একটি ভারতীয় বাংলা দৈনিক পত্রিকা। এই পত্রিকাটি ২০০৪ সালের ২৮ জুন প্রথম প্রকাশিত হয়। পত্রিকাটি বিখ্যাত ইংরেজি পত্রিকা দ্য স্টেটসম্যান পত্রিকার বাংলা প্রকাশন।
বর্তমান (দৈনিক পত্রিকা)
বর্তমান পত্রিকা বাংলা ভাষায় প্রকাশিত একটি ভারতীয় দৈনিক পত্রিকা। বর্তমান পত্রিকা কলকাতা এবং শিলিগুড়ি শহর থেকে প্রকাশিত হয়। ইন্ডিয়ান রিডারশিপ সার্ভে অনুসারে পত্রিকাটি ৮৬ লাখ মানুষ পাঠ করেন।
আনন্দবাজার পত্রিকার খ্যাতনামা সাংবাদিক বরুণ সেনগুপ্ত ১৯৮৪ খ্রিস্টাব্দের ৭ নভেম্বর থেকে নিজস্ব উদ্যোগে বর্তমান পত্রিকাটির প্রকাশনা শুরু করেন। ৭৬, আচার্য জগদীশ চন্দ্র বসু রোডের কার্যালয় থেকে প্রথম প্রকাশনা শুরু করলেও সম্প্রতি পূর্ব কলকাতার বাইপাসের ধারে হ্যালডেন অ্যাভিনিউয়ের নিজস্ব ভবন থেকে বর্তমান পত্রিকা নিয়মিত প্রকাশিত হয়। পত্রিকার কলকাতা সংস্করণ ছাড়াও শিলিগুড়ির নিজস্ব প্রেস থেকে আলাদা উত্তরবঙ্গ সংস্করণ প্রকাশিত হয়।
এখন বর্তমান পত্রিকা প্রকাশনীর অন্যান্য সহযোগী পত্রপত্রিকা, যথা 'সুখী গৃহকোণ', 'সাপ্তাহিক বর্তমান' ইত্যাদি নিয়মিতভাবে প্রকাশিত হয়। এছাড়াও আছে অপেক্ষাকৃত কম দামে রঙিন শারদীয় সংস্করণ।
২০০২ খ্রিস্টাব্দ থেকে বর্তমান পত্রিকাটির একটি জনপ্রিয় অনলাইন সংস্করণ চালু হয়।
বর্তমান (দ্ব্যর্থতা নিরসন)
বর্তমান বলতে বোঝানো হতে পারে -
মগনলাল মেঘরাজ
মগনলাল মেঘরাজ ফেলুদার অন্যতম শত্রু। ফেলুদার ভাষায় তার সবচেয়ে শ্রেষ্ঠ শত্রু। ফেলুদা বেশ কয়েকটি কাহিনীতে তার মোকাবিলা করেন। জয় বাবা ফেলুনাথ, যত কাণ্ড কাঠমান্ডুতে ছাড়া গোলাপী মুক্তা রহস্য কাহিনীতে এসেছেন মগনলাল প্রধান অপরাধীর ভূমিকায়। সত্যজিৎ রায়ের পরিচালনায় জয় বাবা ফেলুনাথ চলচ্চিত্রে মগনলাল মেঘরাজের ভূমিকায় অভিনয় করেছিলেন উৎপল দত্ত। টেলিসিরিয়ালে মোহন আগাসে এই ভূমিকায় অভিনয় করেন যত কান্ড কাঠমান্ডুতে উপন্যাসে। এই টেলিছবির পরিচালক ছিলেন সন্দীপ রায়।
পর্তুগিজ ব্যাকরণ
পর্তুগিজ ব্যাকরণ হল পর্তুগিজ ভাষার রূপমূলতত্ত্ব ও বাক্যতত্ত্বের আলোচনা। পর্তুগিজ ব্যাকরণের সাথে অন্যান্য রোমান্স ভাষার, বিশেষ করে গালিসীয় ভাষা ও আইবেরীয় উপদ্বীপের অন্যান্য ভাষার ব্যাকরণের সাদৃশ্য আছে। পর্তুগিজ একটি সংশ্লেষণাত্মক (synthetic), একীভবনমূলক (fusional) ভাষা।
পর্তুগিজ বিশেষ্য, বিশেষণ, সর্বনাম ও নির্দেশক পদগুলিতে স্বল্প পরিমাণে বিভক্তি বিদ্যমান। পর্তুগিজ ভাষাতে দুইটি লিঙ্গ (পুং ও স্ত্রী), দুইটি বচন (একবচন ও বহুবচন), ক্ষুদ্রতানির্দেশক ও বর্ধননির্দেশক বিভক্তি এবং বিশেষণের অতিশয়ার্থক বিভক্তি রয়েছে। পর্তুগিজ ভাষাতে লাতিন ভাষার কারকব্যবস্থা আর অবশিষ্ট নেই, তবে ব্যক্তিবাচক সর্বনামগুলি এখনও কর্তা, ক্রিয়ার কর্ম এবং পূর্বসর্গের কর্মভেদে ভিন্ন ভিন্ন রূপ ধারণ করে। বিশেষণগুলি সাধারণত বিশেষ্যের পরে বসে।
পর্তুগিজ ক্রিয়াগুলির বহু রূপ হতে পারে। এগুলির তিনটি কাল (অতীত, বর্তমান, ভবিষ্যৎ), তিনটি প্রকার (পুরাঘটিত, অ-পুরাঘটিত, এবং ঘটমান), দুইটি বাচ্য (কর্তৃ ও কর্ম) এবং একটি বিভক্তিযুক্ত অসমাপিকা রূপ বিদ্যমান। পুরাঘটিত ও অ-পুরাঘটিত প্রকারগুলিতে বিভক্তি সরাসরি ক্রিয়ার সাথে যুক্ত হয়ে নতুন ক্রিয়ারূপ গঠন করে। অন্যদিকে ঘটমান প্রকার এবং কর্মবাচ্যের ক্ষেত্রে আলাদা সহায়ক পদ নিয়ে ক্রিয়ারূপ গঠিত হয়। অন্যান্য রোমান্স ভাষার মত পর্তুগিজেও একটি অ-ব্যক্তিবাচক কর্মবাচ্য রূপ আছে, যেখানে ঘটককে একটি অনির্দিষ্ট সর্বনাম দিয়ে প্রতিস্থাপন করা হয়।
পর্তুগিজ মূলত একটি কর্তা-ক্রিয়া-কর্ম ভাষা। তবে কখনো কখনো কর্তা-কর্ম-ক্রিয়া ক্রমও দেখা যায়। পর্তুগিজ ভাষার বাক্যে পদের ক্রম খুব সুনির্দিষ্ট নয়। এটি একটি শূন্য কর্তা ভাষা, অর্থাৎ বাক্যে কর্তাস্থানীয় সর্বনাম ঊহ্য থাকে। অনেক সময় কথ্য ভাষাতে কর্মস্থানীয় সর্বনামও ঊহ্য থাকে। পর্তুগিজ ভাষাতে উদ্দেশ্য ও বিধেয়কে সংযুক্তকারী দুইটি সংযোজক ক্রিয়া (copular verb) আছে।
পর্তুগিজ ভাষার বেশ কিছু ব্যাকরণিক বৈশিষ্ট্য অন্যান্য রোমান্স ভাষা থেকে স্বতন্ত্র। এদের মধ্যে আছে পুরাঘটিত অতীত কাল নির্দেশের জন্য বিভক্তির ব্যবহার, ভবিষ্যৎ সংশয়ার্থ ক্রিয়ারূপ, বিভক্তিযুক্ত অসমাপিকা রূপ, এবং পুনরাবৃত্তিমূলক অর্থ নির্দেশকারী পুরাঘটিত বর্তমান কালের ক্রিয়ারূপ। পর্তুগিজ ভাষার একটি ব্যতিক্রমী বৈশিষ্ট্য হল কিছু ক্রিয়ারূপের অভ্যন্তরে সর্বনামের সংক্ষিপ্ত রূপ বা Clitic অনুপ্রবিষ্ট হতে পারে।
পুঁটু চৌধুরী
পুঁটু চৌধুরী (জন্ম: মে ২৩ ১৯২৩ - মৃত্যু ১৪ ডিসেম্বর ১৯৭৯) একজন বাঙালি ভারতীয় টেস্ট এবং প্রথম শ্রেণীর ক্রিকেটার । তাঁর আসল নাম নীরদ রঞ্জন চৌধুরী (ইংরেজি Nirode Ranjan Chowdhury) । তিনি ১৯৪১-৪২ থেকে ১৯৫৮-৫৯ পর্যন্ত প্রথম শ্রেণীর ক্রিকেট খেলেছিলেন ।
পুঁটু চৌধুরী তৎকালীন বিহার রাজ্যের জামশেদপুরে জন্মগ্রহণ করেন ।
পুঁটু চৌধুরী ১৯৪০ দশকের শুরুর দিকে বিহার এবং বাংলা দুটি রাজ্যের হয়ে রণজি ট্রফিতে খেলেছিলেন । ১৯৪৮-৪৯ খ্রিস্টাব্দে ওয়েস্ট ইন্ডিজের বিরুদ্ধে এবং ১৯৫১-৫২ খ্রিস্টাব্দে ভারতে ইংল্যান্ডের বিরুদ্ধে দুটি সরকারী টেস্টে এবং কয়েকটি বেসরকারী টেস্টে খেলেছিলেন । তিনি ১৯৫২ খ্রিস্টাব্দে ভারতের ইংল্যান্ড সফরে নির্বাচিত হন কিন্তু কোন টেস্টে সুযোগ পান নি । ১৯৪১-৪২ খ্রিস্টাব্দে রণজি ট্রফিতে ৭৯ রানে ৭ উইকেট তাঁর সেরা প্রদর্শন । তিনি দুটি টেস্ট ম্যাচ খেলে একটি উইকেট এবং ৫৮টি প্রথম শ্রেণীর ম্যাচ খেলে ২০০টি উইকেট দখল করেছিলেন । প্রথম শ্রেণীর ক্রিকেটে তাঁর বোলিং গড় ২৫.১৪ এবং ওভার প্রতি তিনি গড়ে ৩.৩৫ রান দিয়েছিলেন ।
তিনি কলকাতায় মোহনবাগান ক্লাবের হয়ে বহুদিন খেলেছিলেন । তিনি হাইজাম্পেও দক্ষ ছিলেন ।
তিনি ১৯৭৯ খ্রিস্টাব্দে পশ্চিমবঙ্গের দুর্গাপুরে মৃত্যুবরণ করেন । সেই সময়ে তিনি কোচ হিসাবে কর্মরত ছিলেন ।
গণশক্তি
গণশক্তি পত্রিকা হল ভারতের কমিউনিস্ট পার্টি (মার্ক্সবাদী) বা সিপিআই (এম)-এর পশ্চিমবঙ্গ রাজ্য কমিটির বাংলা ভাষায় প্রকাশিত মুখপত্র।
সংবাদ প্রতিদিন
সংবাদ প্রতিদিন ভারতের কলকাতা থেকে প্রকাশিত একটি বাংলা দৈনিক সংবাদপত্র। ১৯৯২ সালের ৯ অাগস্ট থেকে এই পত্রিকাটি প্রকাশিত হচ্ছে। বর্তমানে এই পত্রিকার সম্পাদক সৃঞ্জয় বসু। শিল্পপতি স্বপনসাধন বসু এই পত্রিকার প্রতিষ্ঠাতা।
স্বপনসাধন বসু বর্তমানে রাজ্যসভায় তৃণমূল কংগ্রেসের সাংসদ।
মধু বসু
মধু বসু (১২ই ফেব্রুয়ারি, ১৯০০—২৫শে সেপ্টেম্বর, ১৯৬৯) একজন বিখ্যাত বাঙালি চিত্রপরিচালক, অভিনেতা এবং নাট্যব্যক্তিত্ব। মধু বসুর আসল নাম ছিল সুকুমার বসু। তাঁর বাবা প্রমথনাথ বসু ছিলেন একজন বিখ্যাত ভূতত্ত্ববিদ। মধু বসু শান্তিনিকেতন এবং বিদ্যাসাগর কলেজে পড়াশোনা করেন।
বিএসসি পাস করার পর তিনি ১৯২৪ খ্রিস্টাব্দে চলচ্চিত্র জগতে পা রাখেন । তিনি কিছু শিক্ষিত যুবক যুবতীদের সাথে নিয়ে ১৯২৮ খ্রিস্টাব্দে "ক্যালকাটা আর্ট প্লেয়ার্স" নামে নাটকের সংস্থা গঠন করেন । তিনি এই সময় "দালিয়া", "আলিবাবা", "বিদ্যুৎপর্ণা", ঘরে বাইরে প্রভৃতি নাটকে অভিনয় করেন । ১৯২৬ খ্রিস্টাব্দে তিনি বিদেশে গিয়ে ক্যামেরার কাজ শেখেন এবং কিছুদিন অ্যালফ্রেড হিচককের সাথে কাজ করার পর দেশে ফিরে আসেন ।
তিনি রবীন্দ্রনাথের কাহিনী অবলম্বনে "গিরিবালা" নামের একটি নির্বাক চলচ্চিত্র তৈরি করেন । তিনি আলিবাবা ছবি করার পর পরিচালক হিসেবে জনপ্রিয় হন এবং প্রতিষ্ঠা পান । এই চলচ্চিত্রে দুটি প্রধান ভূমিকায় তিনি এবং তাঁর নৃত্যশিল্পী স্ত্রী সাধনা বসু অভিনয় করেন ।
মধু বসু বিভিন্ন ভাষায় প্রায় ৩০টি ছবি পরিচালনা করেছেন। তার মধ্যে উল্লেখযোগ্য সেলিমা(উর্দু), মাইকেল মধুসূদন, শেষের কবিতা, মহাকবি গিরিশচন্দ্র ইত্যাদি। তাঁর পরিচালিত শেষ ছবি "বীরেশ্বর বিবেকানন্দ" মুক্তি পায় ১৯৬৪ খ্রিস্টাব্দে ।
রণদেব বসু
রণদেব বসু (জন্ম: ২৭ ফেব্রুয়ারি ১৯৭৯) (ইংরেজি: Ranadeb Bose) একজন ভারতীয় বাঙালি প্রথম শ্রেণীর ক্রিকেটার । তিনি ভারতীয় জাতীয় দলে সুযোগ পেলেও এখনও অবধি কোন খেলায় অংশগ্রহণের সুযোগ পাননি ।
রণদেব কলকাতায় জন্মগ্রহণ করেছিলেন । তিনি কলকাতার সেন্ট লরেন্স হাই স্কুলে পড়াশোনা করেন । তারপর সেন্ট জেভিয়ার্স কলেজ থেকে বাণিজ্য বিভাগে স্নাতক হন ।
রণদেব মূলত ডানহাতি পেস বোলিং করেন । তিনি নিয়মিত বাংলা দলের হয়ে খেলছেন । তাঁর প্রথম শ্রেনীর ক্রিকেটে অভিষেক হয় ১৯৯৮-৯৯ মরসুমে । ২০০৬-২০০৭ মরসুম অবধি রণদেব প্রথম শ্রেনীর ক্রিকেটে ১০৫৫৮টি বল করেছেন কিন্তু কোন ওভারস্টেপিং নো বল করেননি । এছাড়াও তিনি আরো বহু অফিসিয়াল ম্যাচেও কোন ওভারস্টেপিং নো বল করেননি । এখনও অবধি তিনি ৬৫টি প্রথম শ্রেনীর ম্যাচ খেলে ২৩৩টি উইকেট সংগ্রহ করেছেন ।
২০০৮ সালে ভারতীয় ক্রিকেট বোর্ড আয়োজিত ইন্ডিয়ান প্রিমিয়ার লিগ টুয়েন্টি টুয়েন্টি প্রতিযোগিতায় তিনি কলকাতা নাইট রাইডার্স দলে জায়গা পেলেও কোন ম্যাচ খেলার সুযোগ পান নি ।
গীতা দত্ত
গীতা দত্ত (জন্ম: ২৩ নভেম্বর ১৯৩০ - মৃত্যু: ২০ জুলাই ১৯৭২) একজন বাঙালি সঙ্গীতশিল্পী। তিনি মূলত ১৯৫০ এবং ১৯৬০এর দশকে হিন্দি ছবিতে নেপথ্য সঙ্গীত এবং বাংলা আধুনিক গান গাওয়ার জন্য বিখ্যাত।
গীতা দত্ত একটি ধনী জমিদার পরিবারে বর্তমান বাংলাদেশের ফরিদপুরে জন্মগ্রহণ করেন। পরিচালক, অভিনেতা গুরু দত্তের সাথে বিয়ের আগে তাঁর নাম ছিল গীতা ঘোষ রায়চৌধুরী। বিয়ের আগে গীতা রায় নামে সুপরিচিত ছিলেন।
১৯৪২ খ্রিস্টাব্দে তাঁর বাবা মার সাথে বোম্বের দাদারে একটি অ্যাপার্টমেন্টে থাকতে আরম্ভ করেন।
গীতা যখন বারো বছর বয়েসী ছিলেন । সুরকার হনুমান প্রসাদ একবার গীতার গান শুনে মুগ্ধ হন । তিনি ১৯৪৬ খ্রিস্টাব্দে গীতাকে "ভক্ত প্রহলাদ" নামের একটি চলচ্চিত্রে প্রথম গান গাওয়ার সুযোগ দেন । এই ছবিতে গীতা কোরাসে মাত্র দুই লাইন গান গেয়েছিলেন কিন্তু তার মধ্যেই তাঁর কৃতিত্ব ফুটে উঠেছিল। পরের বছরে গীতা নেপথ্যগায়িকা হিসাবে "দো ভাই" ছবিতে কাজ পান । এবং এই ছবিতে তাঁর গান হিন্দি ছবির জগতে গায়িকা হিসাবে তাঁকে প্রতিষ্ঠিত করে। প্রথম দিকে গীতা ভজন এবং দুঃখের গান গাওয়ার জন্য পরিচিত ছিলেন। ১৯৫১ সালে শচীন দেববর্মণের সুরে বাজি চলচ্চিত্রে তাঁর গাওয়া গান তাঁর সঙ্গীতজীবনে নতুন দিক আনে। তাঁর কণ্ঠস্বরের যৌনতা এবং পাশ্চাত্য সুরে সহজে মানিয়ে নেওয়ার ক্ষমতার জন্য ১৯৫০এর দশকে লাস্যময়ী এবং ডান্স ক্লাবের গানে তাঁকে প্রথম পছন্দ করে তোলে।শচীন দেববর্মন "দো ভাই" ছবিতে গীতার কণ্ঠের জাদু প্রথম ফুটিয়ে তুলেছিলেন। তিনি গীতার কণ্ঠের বাঙালি টানকে সুন্দর ভাবে ব্যবহার করেছিলেন "দেবদাস" (১৯৫৫) এবং "পেয়াসা"(১৯৫৭) ছবিতে। পেয়াসা ছবিতে "আজ সাজন মুঝে অঙ্গ লাগা লে" বাঙালি কীর্তন গানকে গীতা সফল ভাবে হিন্দিতে গেয়েছিলেন। শচীনদেব বর্মনের সুরকার হিসাবে শুরুর দিকের গানগুলিকে গায়িকাদের ভিতরে গীতাই সবথেকে ভালভাবে গেয়েছিলেন। ও পি নাইয়ারের সুরে গীতা সব ধরনের গানেই পারদর্শিতা দেখিয়েছিলেন। তিনি এবং লতা মঙ্গেশকর ১৯৫০এর দশকে দুই প্রধান নেপথ্যসঙ্গীত গায়িকা ছিলেন।হিন্দি গান ছাড়াও গীতা দত্ত গুজরাটি ছবিতেও প্রধান নেপথ্য গায়িকা ছিলেন। তিনি গুজরাটি ভাষায় বিখ্যাত সুরকার অবিনাশ ব্যাসের সুরে বেশ কিছু গান গেয়েছিলেন। ১৯৫০ দশকের শেষ এবং ১৯৬০এর দশকের শুরুতে গীতা বেশ কিছু বিখ্যাত বাংলা গান গায়। এই সময়ে বাংলা ছবি এবং সঙ্গীতের জগৎতে স্বর্ণযুগ চলছিল । তাঁর বেশিরভাগ বাংলা গানেরই সুরকার ছিলেন হেমন্ত মুখোপাধ্যায় তবে তিনি নচিকেতা ঘোষ এবং সুধীন দাশগুপ্তের সুরেও কিছু গান গেয়েছিলেন।
তিনি বোম্বেতে ২০ জুলাই, ১৯৭২ সালে মারা যান।
রংপুর (দ্ব্যর্থতা নিরসন)
রংপুর নামে বাংলাদেশের একটি বিভাগ, জেলা, সিটি কর্পোরেশন আছে।
রংপুর দ্বারা আরোও বোঝানো যেতে পারেঃ
দক্ষিণ ভারত
দক্ষিণ ভারত ভারতের তামিল নাড়ু, তেলঙ্গানা, অন্ধ্র প্রদেশ, কর্ণাটক ও কেরল অঙ্গরাজ্য এবং লাক্ষাদ্বীপ ও পণ্ডিচেরি প্রশাসনিক এলাকাগুলি নিয়ে গঠিত অঞ্চলের সাধারণ নাম। দক্ষিণ ভারত ভৌগলিকভাবে উপদ্বীপীয় দাক্ষিণাত্যের মালভূমি অঞ্চলে অবস্থিত। এর পশ্চিমে আরব সাগর, দক্ষিণে ভারত মহাসাগর এবং পশ্চিমে বঙ্গোপসাগর।
অঞ্চলটির ভূগোল বৈচিত্র্যময়। এখানে দুইটি পর্বতমালা পূর্ব ঘাট ও পশ্চিম ঘাট এবং এদের মধ্যবর্তী এলাকায় একটি মালভূমি অবস্থিত। তুঙ্গভদ্র নদী ও কাবেরী নদী এখানকার পানির প্রধানতম দুই উৎস। দক্ষিণ ভারতের অধিবাসীদেরকে "দক্ষিণ ভারতীয়" বলা হয়। এদের অধিকাংশই তামিল, তেলুগু, কন্নড় এবং মালয়ালম—এই চারটি দ্রাবিড় ভাষার একটিতে কথা বলেন। ইতিহাসের বিভিন্ন সময়ে বিভিন্ন রাজা অঞ্চলটি শাসন করেছেন; এদের কারও কারও রাজ্য ও প্রভাব দক্ষিণ ভারতের সীমানা ছাড়িয়ে সমগ্র দক্ষিণ এশিয়া ও দক্ষিণ-পূর্ব এশিয়াতে ছড়িয়ে পড়েছিল। আধুনিক জাতিরাষ্ট্র শ্রীলংকা, ইন্দোনেশিয়া, থাইল্যান্ড এবং মালয়েশিয়া-তেও দক্ষিণ ভারতের প্রভাব দেখতে পাওয়া যায়। ব্রিটিশরা ধীরে ধীরে অঞ্চলটি ঔপনিবেশিক শাসনের আওতায় আনে।
ভারতের স্বাধীনতা লাভের অব্যবহিত পরের দশকগুলির অস্থিতিশীলতা কাটিয়ে বিগত তিন দশক ধরে দক্ষিণ ভারতের অঙ্গরাজ্যগুলি জাতীয় গড়ের চেয়ে বেশি হারে অর্থনৈতিক প্রবৃদ্ধি অর্জন করেছে। আর্থ-সামাজিক কিছু কিছু ক্ষেত্রে উন্নতি লাভ করলেও ভারতের বাকী অংশের মত এখানেও অর্থনৈতিক অসমতা, নিরক্ষরতা এবং দারিদ্র্য বড় সমস্যা। কৃষিকাজ এখানকার প্রধান অর্থনৈতিক কর্মকাণ্ড হলেও সম্প্রতি তথ্যপ্রযুক্তি খাত ব্যাপক উন্নতি লাভ করেছে। এখানকার শিক্ষা ব্যবস্থা এবং স্থাপত্য প্রায় দুই হাজার বছরের বিবর্তনের ফসল এবং এগুলি ভারতের অন্যান্য অঞ্চল অপেক্ষা ভিন্ন। এখানকার রাজনীতিতে জাতীয় দলগুলির চাইতে প্রাদেশিক ছোট দলগুলির প্রাধান্য বেশি।
প্রজনন হার এবং অবকাঠামোগত সামাজিক ও অর্থনৈতিক উন্নয়ন বিবেচনা করলে দক্ষিণ ভারত ভারতের শীর্ষস্থানীয় অঞ্চল; এখানকার প্রজনন হার ১.৯, যা ভারতের সব অঞ্চলের মধ্যে সর্বনিম্ন।
মনসুর আলি খান পতৌদি
মনসুর আলি খান পতৌদি (; জন্ম: ৫ জানুয়ারি, ১৯৪১ ভোপাল- মৃত্যু: ২২ সেপ্টেম্বর, ২০১১) একজন প্রাক্তন ভারতীয় ক্রিকেট খেলোয়াড় এবং অধিনায়ক। মাত্র ২১ বছর বয়সে ভারতীয় দলের অধিনায়ক নির্বাচিত হন। তিনি ভারতের হয়ে ১৯৬১ থেকে ১৯৭৫ পর্যন্ত ৪৬টি টেস্ট ম্যাচে অংশ নিয়েছিলেন, যার মধ্যে ৪০টি ম্যাচেই তিনি ছিলেন দলের অধিনায়ক। ১৯৬৯ সালে তিনি বিখ্যাত অভিনেত্রী শর্মিলা ঠাকু্রকে বিয়ে করেন। তাঁদের ছেলে সইফ আলি খান এবং মেয়ে সোহা আলি খান দুজনেই হিন্দি সিনেমাতে অভিনয় করেন।
ফুসফুসের সংক্রমণের দরুন তিনি ২২ সেপ্টেম্বর ২০১১ তারিখে দিল্লির একটি হাসপাতালে মৃত্যুবরণ করেন।
গোপাল ঘোষ
গোপাল ঘোষ (জন্ম: ৫ ডিসেম্বর ১৯১৩ - মৃত্যু: ৩০ জুলাই ১৯৮০) একজন খ্যাতনামা বাঙালি চিত্রশিল্পী ।
গোপাল ঘোষ ১৯১৩ খ্রিস্টাব্দে কলকাতায় জন্মগ্রহণ করেন । তাঁর পৈতৃক নিবাস ছিল বর্তমান উত্তর ২৪ পরগণার মধ্যমগ্রাম । তাঁর পিতা সেনাবাহিনীর ক্যাপ্টেন ছিলেন । তাঁর ছোটবেলা সিমলায় কেটেছিল তারপর তিনি কাশীতে কিছুদিন থাকেন । এলাহাবাদ অ্যাংলো বেঙ্গলি কলেজে আইএ পর্যন্ত পড়েছিলেন । তিনি অসহযোগ আন্দোলনে অংশগ্রহণ করেছিলেন ।
গোপাল ঘোষ ১৯৩১ থেকে ১৯৩৫ সাল অবধি জয়পুরের চারুকলা বিদ্যালয়ে অঙ্কনশিক্ষা করেন । এরপর দেবীপ্রসাদ রায়চৌধুরীর কাছে মাদ্রাজ চারুকলা বিদ্যালয়ে ১৯৩৮ সাল অবধি ছবি আঁকা শেখেন । তিনি দুটি বিদ্যালয়েই কৃতিত্বের সাথে উত্তীর্ণ হয়েছিলেন ।তিনি ছবি আঁকার বিষয়বস্তু সংগ্রহ করার জন্য সাইকেলে সারা ভারত ঘুরেছিলেন ।
১৯৩৮ খ্রিস্টাব্দে কলকাতায় এসে ইন্ডিয়ান সোসাইটি অফ ওরিয়েন্টাল আর্ট স্কুলে কাজ নেন । এই সময়ে বঙ্গশ্রী পত্রিকায় তিনি সচিত্র ভ্রমণকাহিনী ধারাবাহিকভাবে লিখেছিলেন । তিনি শিবপুর ইঞ্জিনিয়ারিং কলেজে আর্কিটেকচারাল ডিজাইন বিষয়ে পড়িয়েছিলেন । এছাড়াও তিনি স্কটিশ চার্চ বিটি কলেজে আঁকার ক্লাস নিতেন । ১৯৫১ থেকে ১৯৭১ খ্রিস্টাব্দ পর্যন্ত তিনি সরকারী চারুকলা মহাবিদ্যালয়ে অধ্যাপনা করেন । তিনি ক্যালকাটা গ্রুপের অন্যতম প্রধান ছিলেন । ১৯৪২ থেকে ১৯৫০ খ্রিস্টাব্দ পর্যন্ত এই ক্যালকাটা গ্রুপ সমসাময়িক ভারতীয় চিত্রকলায় নতুন দৃষ্টিভঙ্গি এনেছিল ।
গোপাল ঘোষের প্রথম একক প্রদর্শনী ১৯৪৭ খ্রিস্টাব্দে দিল্লিতে হয়েছিল । তিনি প্রেসিডেন্ট কেনেডির আমন্ত্রণে আমেরিকায় গিয়েছিলেন । তিনি প্যাস্টেল এবং জলরঙেই বেশি ছবি আঁকতেন । তবে জলরঙে নিসর্গ চিত্রে তাঁর প্রতিভার সবথেকে বেশি বিকাশ দেখা গেছে ।
ক্লিফোর্ড গার্টস
Clifford James Geertz (২৩শে আগস্ট, ১৯২৬ - ৩০শে অক্টোবর, ২০০৬) একজন মার্কিন নৃবিজ্ঞানী। তিনি মৃত্যুর পূর্ব পর্যন্ত যুক্তরাষ্ট্রের নিউ জার্সির প্রিন্সটনে অবস্থিত ইনস্টিটিউট ফর অ্যাডভান্সড স্টাডিজে ইমেরিটাস অধ্যাপক হিসেবে কর্মরত ছিলেন।
উইলিয়াম ওয়াইলার
উইলিয়াম ওয়াইলার (ইংরেজি ভাষায়: William Wyler) (১লা জুলাই, ১৯০২ - ২৭শে জুলাই, ১৯৮১) একাডেমি পুরস্কার বিজয়ী মার্কিন চলচ্চিত্র পরিচালক। তিনি সিনেমার একেকটি দৃশ্য দশ-বারো বার করে গ্রহণ করতেন এবং ছবির কাহিনী, চিত্রায়ণের স্থান ও ক্রুদের উপর পূর্ণ নিয়ন্ত্রণ বজায় রাখতেন। যেকোন দৃশ্যকে বাস্তবসম্মত এবং নিখুঁতভাবে তুলে ধরা এবং দৃশ্যের প্রতিটি খুটিনাটি দিক সুন্দরভাবে তুলে ধরার কারণে তিনি একই সাথে দর্শক ও সমালোচকদের প্রশংসা অর্জন করেছিলেন।
দ্য সাউন্ড অব মিউজিক
দ্য সাউন্ড অব মিউজিক () একটি গীতনাট্য যার গানগুলো রচনা করেছেন অস্কার হ্যামারস্টাইন আর সুর করেছেন রিচার্ড রজার্স। এই গীতনাট্য নিয়ে বই লিখেছেন হাওয়ার্ড লিন্ডসে এবং রাসেল ক্রুসো। Maria von Trapp এর বিখ্যাত স্মৃতিকথা The Story of the Trapp Family Singers অবলম্বনে এই গীথনাট্য রচিত হয়েছে। এই গীতনাট্যের বেশ কিছু গানই পরবর্তীকালে আদর্শ সঙ্গীতের মর্যাদা পায় যার মধ্যে আছে "The Sound of Music", "Edelweiss", "My Favorite Things", "Climb Ev'ry Mountain" এবং "Do-Re-Mi"।
১৯৫৯ সালের নভেম্বরে মূল গীতনাট্যটি প্রকাশিত হয়েছিল। প্রথম প্রকাশের পর এর অনেক পুনর্নির্মাণ হতে থাকে বিভিন্নভাবে। ১৯৬৫ সালে এ থেকে একটি চলচ্চিত্র নির্মিত হয়। একাডেমি পুরস্কার বিজয়ী এই ছবির নামও ছিল দ্য সাউন্ড অব মিউজিক। এই গীতনাট্যটি ছিল রজার্স ও হ্যামারস্টাইন কর্তৃক নির্মিত শেষ গীতনাট্য। কারণ এর মূল ব্রডওয়ে প্রকাশনার ৯ মাস পর হ্যামারস্টাইন ক্যান্সারে আক্রান্ত হয়ে মৃত্যুবরণ করেন।
দ্য সাউন্ড অব মিউজিক (চলচ্চিত্র)
দ্য সাউন্ড অব মিউজিক (ইংরেজি ভাষায়: The Sound of Music) ১৯৬৫ সালে মুক্তিপ্রাপ্ত চলচ্চিত্র। রজার্স ও হ্যামারস্টাইন রচিত গীতনাট্য অবলম্বনে সিনেমাটি পরিচালনা করেছেন রবার্ট ওয়াইজ এবং প্রধান চরিত্রে অভিনয় করেছেন জুলি অ্যান্ড্রুজ। মূল চলচ্চিত্রের রচয়িতাও এই রজার্স ও হ্যামারস্টাইন। তাদের মূল গীতনাট্যের নামও ছিল দ্য সাউন্ড অব মিউজিক। এর চিত্রনাট্য রচনা করেছেন এর্নেস্ট লেহমান।
রবার্ট ওয়াইজ
রবার্ট ওয়াইজ (১০ই সেপ্টেম্বর, ১৯১৪ - ১৪ই সেপ্টেম্বর, ২০০৫) মার্কিন চলচ্চিত্র সম্পাদক, সাউন্ড ইফেক্ট সম্পাদক, প্রযোজক এবং পরিচালক। যে বিখ্যাত ছবিগুলো নিয়ে তিনি কাজ করেছেন তার মধ্যে আছে দ্য স্যান্ড পিব্‌লস, দ্য সাউন্ড অফ মিউজিক, ওয়েস্ট সাইড স্টোরি, দ্য হিন্ডেনবার্গ, স্টার ট্রেক: দ্য মোশন পিকচার, দ্য ডে দ্য আর্থ স্টুড স্টিল ইত্যাদি। ১৯৩০ থেকে শুরু করে ১৯৯০-এর দশক পর্যন্ত তিনি পূর্ণ উদ্যমে কাজ করেছেন।
সুইজারল্যান্ডের ভূগোল
সুইজারল্যান্ড পশ্চিম ইউরোপের মধ্যভাগে অবস্থিত। এর উত্তরে জার্মানি, পূর্বে অস্ট্রিয়া ও লিশটেনষ্টাইন, দক্ষিণে ইতালি এবং পশ্চিমে ফ্রান্স। সুইজারল্যান্ড একটি ক্ষুদ্র পর্বতময় দেশ। এটি কেন্দ্রীয় আল্পস পর্বতমালা এবং উত্তরাঞ্চলীয় প্রাক-আল্পস পর্বতমালার কিয়দংশ নিয়ে গঠিত। এখানে পর্বত, পাহাড়, নদী ও হ্রদের বিচিত্র সমাহার ঘটেছে। দেশটির আয়তন ৪১,২৮৫ বর্গকিলোমিটার এবং এটি উত্তর-দক্ষিণে ২২০ কিলোমিটার এবং পূর্ব-পশ্চিমে ৩৫০ কিলোমিটার দীর্ঘ। দক্ষিণের মাগগিওরে হ্রদের তীরে সমুদ্র সমতল থেকে মাত্র ১৯২ মিটার উঁচুতে রয়েছে পাইন অরণ্যের সারি। অন্যদিকে সেখান থেকে মাত্র ১০০ কিলোমিটার দূরে রয়েছে ৪০০০ মিটারেরও বেশি উঁচু ৪৮টি বরফাবৃত পর্বতশৃঙ্গ। সুইজারল্যান্ডের তিনটি প্রধান ভৌগোলিক অঞ্চলে ভাগ করা যায়---জুরা, সুইজারল্যান্ডীয় মালভূমি এবং আল্পস পর্বতমালা।
শিলচর
শিলচর (ইংরেজি: Silchar,বাংলা:শিলচর সিলেটি:হিলচর "Hilsôr") ভারতের আসাম রাজ্যের কাছাড় জেলার সদর শহর এবং দক্ষিণ আসামের একটি প্রধান বাণিজ্যকেন্দ্র। মণিপুরের কিছু অংশ এবং মিজোরামের জন্য এই শহরের অর্থনৈতিক গুরুত্ব অপরিসীম। এর ফলে শিলচরে ভারতের বিভিন্ন রাজ্যের ব্যবসায়ীরা বসতি স্থাপন করেছেন।
বরাক নদীর তীরে অবস্থিত এই শহর উত্তর-পূর্ব ভারতের মধ্যে শান্তিপূর্ণ জায়গা হিসেবে তখনকার ভারতীয় প্রধানমন্ত্রী ইন্দিরা গান্ধীর কাছ থেকে "শান্তির দ্বীপ" আখ্যা লাভ করেছিল। তৎকালীন পূর্ববঙ্গের সিলেটিরা এই শহরের অন্যতম প্রধান জনগোষ্ঠী। ভাত এবং মাছ এখানকার লোকদের প্রধান খাদ্য। এছাড়া "শুঁটকি" এবং "চুঙ্গা পিঠা" এখানকার বিখ্যাত উপাদেয় খাদ্য।
শিলচর আসামের দক্ষিণ সীমায় অবস্থিত। বরাক নদীর তীরে অবস্থিত এই শহর চা, চাল এবং আরো নানারকম কৃষিজাত দ্রব্যের জন্য বিখ্যাত। পাঁচগ্রাম কাগজ কল, সিমেন্ট কারখানা এবং চা-পাতা উৎপাদন এখানকার প্রধান শিল্প।শিলচর আসামের দ্বিতীয় বৃহত্তম নগর। শিলচর ভারতের অন্যান্য জায়গার সঙ্গে রেল, সড়ক এবং আকাশপথের মাধ্যমে যুক্ত। শিলচর শিলচর গড়পড়তা ভাবে সমুদ্রপৃষ্ঠ থেকে ২২ মিটার (৭২ ফুট) উঁচুতে।
শিলচর হচ্ছে শিলচর লোকসভা কেন্দ্রের অংশ। শিলচর থেকে সংসদের বর্তমান সদস্য হচ্ছেন সুস্মিতা দেব। যিনি হচ্ছেন ভারতীয় জাতীয় কংগ্রেসের প্রবীণ রাজনীতিবিদ সন্তোষ মোহন দেবের মেয়ে।
শিলচর শহরের অন্যতম দর্শনীয় স্থানসমূহ হলো:
UN/LOCODE for Silchar
ঝামা পাথর
ঝামা পাথর বা ঝামা (ইং pumice, পামিস)হল বেশি পুড়ে যাওয়া এব্রোখেবরো ইট বা তার টুকড়ো যা ঘষা মাজার কাজে লাগে। ঝামাপাথর হল বুদবুদপূর্ণ হাল্কা আগ্নেয় শিলা। সাধারণতঃ ঝামা পাথর প্রবাহমান লাভার উপর ভাসমান ফেনা থেকে সৃষ্টি হয এবং কাচের মত স্বচ্ছ অথবা হাল্কা ধূসর রং-এর পাথুরে ফেনার মত দেখতে। সমস্ত আগ্নেয় প্রস্তর ক্ষেত্রে এদের দেখতে পাওয়া যায়। বায়বীয় ছিদ্রগুলির জন্য এই পাথর খুব হাল্কা ও অনেকসময় জলে ভাসে এবং জলের স্রোতে বা হাওয়ার দমকে স্থানচয়ূত হয়। লাভার সান্দ্রতা, জলীয় বাষ্প ও গয়াসীয় পদার্থ ও শীতলায়নের দ্রুততার উপর নির্ভর করে ঝামা পাথরের দানা/বুদবুদগুলির সূক্ষ্মতা নির্ভর করে। বেশীমাত্রায় গ্যাস থাকলে খুব সূক্ষ্ম দানার প্রকার ভেদ তোইরী হয় যার নাম পামিসাইট যার উপাদান গ্রানাইটের তুল্য। অপেক্ষাকৃত স্থূল দানার ঝামাপাথর, যার মধ্যে বায়ুপূর্ণ ছিদ্রাদি কম- তার নাম স্কোরিয়া যার উপাদান সাধারণতঃ গাঢ় রংএর আগ্নেয় শিলা ডায়োরাইট অথবা গ্যাব্রো-এর মত।
ঝামা পাথর সাধারণতঃ ঘষামাজার কাজে লাগে। ঝামা পাথরের গুঁড়ো আসবাব পত্র ইত্যাদি পালিশ করার কাজেও লাগে।
সমীকরণ
সমীকরণ () হল সংখ্যা ও প্রতীক ব্যবহার করে লেখা এক ধরনের গাণিতিক বিবৃতি, যাতে দুইটি জিনিসকে গাণিতিকভাবে সমান বা সমতুল্য দেখানো হয়। সমান চিহ্ন (=) ব্যবহার করে সমীকরণ লেখা হয়, যেমন
উপরের সমীকরণটি গাণিতিক সমতার একটি উদাহরণ। এই গাণিতিক সমতাটি একটি বিবৃতি দুইটি ধ্রুবককে সমান বলা হয়েছে। গাণিতিক সমতার বিবৃতি সত্য বা মিথ্যা হতে পারে ৷ 
বীজগণিতে সমীকরন খুবই গুরত্বপূর্ণ বিষয় ৷ ইহার সাহায্যে অনেক বাস্তব সমস্যা সহজেই সমাধান করা যায় ৷
বেশির ভাগ সময় এক বা একাধিক চলরাশিবিশিষ্ট দুইটি গাণিতিক এক্সপ্রেশনের সমতা প্রকাশের জন্য সমীকরণ ব্যবহার করা হয়। যেমন আমরা বলতে পারি যে যেকোন বাস্তব সংখ্যা formula_2-এর জন্য নীচের সমীকরণটি সত্য।
উপরের সমীকরণটি গাণিতিক অভেদের একটি উদাহরণ। অর্থাৎ চলরাশির যেকোন মানের জন্য সমীকরণটি সত্য। অন্যদিকে নিচের সমীকরণটি অভেদ নয়:
এই সমীকরণটি formula_2-এর মাত্র দুইটি মান ব্যতীত বাকী অসংখ্য মানের জন্য মিথ্যা। ঐ দুইটি মানকে এই সমীকরণের মূল বা সমাধান বলা হয়। উপরের সমীকরণের জন্য formula_6 এবং formula_7 হল মূল। সুতরাং যদি কোন সমীকরণ সত্য হয়, তবে এটি এর অন্তর্ভুক্ত চলরাশিগুলির মান সম্পর্কে তথ্য বহন করে। কোন সমীকরণ সমাধান করা বলতে সেই সমীকরণের মূল বের করাকে বোঝায়।
অনেক লেখক সমীকরণ বলতে কেবল সেই সমস্ত সমতাকে বোঝান, যেগুলি অভেদ নয়। উদাহরণস্বরূপ
একটি অভেদ, অন্যদিকে
একটি সমীকরণ, যার মূলদ্বয় formula_6 এবং formula_7। কোন বিবৃতি দিয়ে অভেদ না কি সমীকরণ বোঝানো হয়েছে, তা সাধারণত প্রতিবেশ থেকে বুঝে নিতে হয়।
ইংরেজি বর্ণমালা শুরুর দিকের বর্ণগুলি, যেমন "a", "b", "c"... দিয়ে ধ্রুবক এবং শেষের দিকের বর্ণগুলি, যেমন "x", "y", "z"... দিয়ে চলরাশি নির্দেশ করা হয়। রনে দেকার্ত এই রীতিতে লেখা চালু করেন।
বীজগণিতে যদি একটি সমীকরণ সত্য হয়, তবে নিচের অপারেশনগুলি ব্যবহার করে সেটি থেকে আরেকটি সত্য সমীকরণ উৎপাদন করা সম্ভব:
অন্তর্মুদ্রাবাদ
অন্তর্মুদ্রাবাদ (ইংরেজি ভাষায়: Impressionism), প্রতিচ্ছায়াবাদ বা ইমপ্রেশনিজ্‌ম ঊনবিংশ শতকে শুরু হওয়া একটি চিত্রকলা আন্দোলন। ১৮৬০-এর দশকে ফ্রান্সের রাজধানী প্যারিসের কিছু তরুণ চিত্রশিল্পী নিজেরাই তাঁদের আঁকা ছবি প্রদর্শনীর জন্য ব্যবস্থা করেন। তাঁদের এই প্রচেষ্টার সাথে অন্তর্মুদ্রাবাদের বেশ খানিকটা সম্পর্ক আছে। আন্দোলনের নাম ক্লোদ মনের একটি ছবির নাম থেকে এসেছে। ছবিটির নাম আঁপ্রেসিওঁ, সোলেই লোভঁ (Impression, soleil levant)। চিত্র সমালোচক লুই ল্যরোয়া এই ছবির নেতিবাচক সমালোচনা করেছিলেন এবং ছবি আঁকার এই ধরণটিকে ব্যাঙ্গ করে "আঁপ্রেসিওঁ" নামে ডেকেছিলেন। Le Charivari পত্রিকাতে শব্দটি প্রকাশিত হওয়ার পর সবাই ধরণটিকে এ নামেই ডাকতে শুরু করে।
অন্তর্মুদ্রাবাদের মূল কথা হল বাস্তবতার নিরিখেই ছবি আঁকতে হবে এমন কোন কথা নেই। কারণ বাস্তব প্রাকৃতিক দৃশ্য বা এ ধরনের অনেক কিছু নিয়েই ছবি আঁকা হয়ে গেছে। কিন্তু বাস্তব দৃশ্য শিল্পীর মনে যে অণুরণন জাগায় তাকে তার নিজের কল্পনায় ফুটিয়ে তোলার মাধ্যমেও ছবি আঁকা যেতে পারে। এভাবেই সম্পূর্ণ ভিন্নধর্মী ছবি আঁকা শুরু করেন প্যারিসের গুটিকতক তরুণ চিত্রশিল্পী। তাঁদের ছবির মূল বৈশিষ্ট্য ছিল উজ্জ্বলভাবে তুলির ব্যভহার, উন্মুক্ত কম্পোজিশন, আলো এবং এর পরিবর্তনশীল মানের উপর গুরুত্ব প্রয়োগ, খুব সাধারণ বিষয়বস্তু, মানুষের অবধারণ ও অভিজ্ঞতা ফুটিয়ে তোলার জন্য চলনের ব্যবহার এবং ভিন্নরকম চাক্ষুষ দৃষ্টিকোণ।
চিত্রশিল্পে অন্তর্মুদ্রাবাদের উত্থান ঘটার পর শিল্পের অন্যান্য শাখায় একই ধরনের আন্দোলনের সূচনা ঘটে। এর মধ্যে আছে অন্তর্মুদ্রাবাদীয় সঙ্গীত এবং অন্তর্মুদ্রাবাদীয় সাহিত্য। শুধু ঊনবিংশ শতকের সেই সময়ের ছবিগুলোই নয়, বর্তমানে যেকোন সময়ে ঐ ভঙ্গিতে আঁকা ছবিকেই অন্তর্মুদ্রাবাদের কাতারে ফেলা হয়।